KIRJALLINEN KYSYMYS E-3548/02 esittäjä(t): Cristiana Muscardini (UEN), Antonio Mussa (UEN)ja Sergio Berlato (UEN) komissiolle. Euroopan unionin toimet Pohjois-Italiaa kohdanneiden luonnonmullistusten osalta.



Virallinen lehti nro 161 E , 10/07/2003 s. 0101 - 0102



KIRJALLINEN KYSYMYS E-3548/02 esittäjä(t): Cristiana Muscardini (UEN), Antonio Mussa (UEN)ja Sergio Berlato (UEN) komissiolle (11. joulukuuta 2002) Aihe: Euroopan unionin toimet Pohjois-Italiaa kohdanneiden luonnonmullistusten osalta Euroopan unionin neuvosto antoi äskettäin asetuksen solidaarisuusrahaston perustamisesta(1). Rahastossa on varoja miljardin euron edestä, ja ne on tarkoitettu käytettäväksi niiden Euroopan unionin kansojen hyväksi, jotka kärsivät vakavista katastrofeista. Asetuksen 2 artiklan 2 kohdan toisessa alakohdassa säädetään, että rahastosta voidaan myöntää tukea alueelle, kun aluetta on koetellut sellainen poikkeuksellinen katastrofi, jolla on vakavia ja pitkäaikaisia vaikutuksia huomattavan väestönosan elinoloille alueella. Viimeaikaiset poikkeukselliset tulvat, joihin yhdistyi mutavyöryjä ja jotka käsittivät laajan alueen Pohjois-Italiaa, kuten Ligurian, Piemonten, Lombardian, Friuli-Venezia Giulian ja Veneton, aiheuttivat monien siltojen, teiden ja rautateiden tuhoutumisen sekä laajoja tuhoja viljelyksille ja karjalle. Useita tuhansia ihmisiä oli evakuoitava, koska heidän kotinsa vaurioituivat pahasti. Ensimmäisissä arvioissa vahingoista todetaan, että jälleenrakennukseen tarvitaan noin 250 miljoonaa euroa. Voiko komissio sisällyttää solidaarisuusrahaston poikkeuksellisen tuen piiriin myös nämä Pohjois-Italian luonnonkatastrofit? (1) EYVL L 311, 14.11.2002, s. 3. Michel Barnier'n komission puolesta antama vastaus (24. helmikuuta 2003) Komissio esitti Euroopan unionin solidaarisuusrahaston perustamista välittömästi sen jälkeen, kun monet Keski-Euroopan alueet olivat tuhoutuneet kesän 2002 tulvissa. Uuden rahoitusvälineen varat ovat miljardi euroa vuodessa. Tarkoituksena on antaa välitöntä apua suurkatastrofeista kärsineille ihmisille, alueille ja maille ja auttaa palauttamaan elinolosuhteet normaaleiksi mahdollisimman nopeasti. Uusi väline perustettiin ennätysajassa tiiviissä yhteistyössä parlamentin ja neuvoston kanssa, ja se tuli voimaan 15. marraskuuta 2002(1). Asetuksen mukaan suurkatastrofilla tarkoitetaan kaikkia katastrofeja, jotka aiheuttavat jäsenvaltiossa tai liittymisneuvotteluja käyvässä valtiossa tuhoja, joiden arvioitu laajuus on joko yli 3 miljardia euroa tai yli 0,6 prosenttia kyseisen valtion bruttokansantulosta. Italian tapauksessa sovellettaisiin 3 miljardin kynnystä. Poikkeuksellisissa tilanteissa rahastosta voidaan myöntää tukea myös alueelle, kun aluetta on koetellut sellainen poikkeuksellinen katastrofi, jolla on vakavia ja pitkäaikaisia vaikutuksia huomattavan väestönosan elinoloille ja talouden vakaudelle alueella. Tuen saaminen Euroopan unionin solidaarisuusrahastosta edellyttää, että kansalliset viranomaiset toimittavat komissiolle tukihakemuksen viimeistään kymmenen viikon kuluessa katastrofiin liittyneen ensimmäisen vahingon aiheutumispäivästä. Elokuun 1 päivän ja marraskuun 15 päivän, eli Euroopan solidaarisuusrahastosta annetun asetuksen voimaantulopäivän, välisenä aikana sattuneita katastrofeja koskevien hakemusten on oltava perillä viimeistään kahden kuukauden kuluttua viimeksi mainitusta päivämäärästä. Rakennerahastojen tukeen oikeutetuilla alueilla unioni voi lisäksi tukea alueiden talouden jälleenrakentamista rakennerahastoista rahoitettavien alueellisten kehitysohjelmien yhteydessä kaudeksi 20002006 jo annetuista määrärahoista. Italian pohjoisilla alueilla unioni voi tukea talouden jälleenrakentamista myös maaseutualueilla EMOTR:n tukiosaston varoista, jos tämä toimenpide on sisällytetty maaseudun kehittämissuunnitelmaan kaudelle 20002006. (1) Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuusrahaston perustamisesta, EYVL L 311, 14.11.2002.